รู้จัก Allbirds รองเท้าขนแกะ ที่เริ่มมา 7 ปี แต่มีมูลค่าแสนล้าน
เรื่องราวของ Allbirds มีความเป็นมาน่าสนใจอย่างไร ? ลงทุนแมนจะเล่าให้ฟัง
6 ธ.ค. 2564

รู้จัก Allbirds รองเท้าขนแกะ ที่เริ่มมา 7 ปี แต่มีมูลค่าแสนล้าน /โดย ลงทุนแมน
ทุกวันนี้ การสวมใส่รองเท้ากีฬาในชีวิตประจำวัน ได้กลายเป็นแฟชั่นไปแล้ว
ทำให้แบรนด์ผู้ผลิต ต้องออกคอลเลกชันรองเท้ากีฬาสีสันสวยงามรุ่นใหม่ ๆ แทบจะตลอดเวลา เพื่อตามเทรนด์ตลาดและแย่งชิงฐานผู้บริโภค
และรู้ไหมว่า จากสถานการณ์ที่ว่านี้ ทำให้นักฟุตบอลรายหนึ่ง ไม่ชอบใจรองเท้าฟุตบอลที่ใช้อยู่ จนตัดสินใจแขวนสตั๊ด เพื่อไปสร้างแบรนด์รองเท้าของตัวเอง ชื่อว่า “Allbirds”
โดย Allbirds มีแนวทางธุรกิจที่แตกต่างจากผู้เล่นรายอื่น นั่นคือ การใช้วัสดุธรรมชาติอย่าง “ขนแกะ” มาผลิตรองเท้าสไตล์เรียบง่าย และวางขายแค่ไม่กี่รุ่น
ซึ่งหลายคนอาจมองว่า แบรนด์ไม่น่าได้รับความนิยมสักเท่าไร 
แต่รู้ไหมว่าปัจจุบัน กิจการของ Allbirds ถูกให้มูลค่าสูงถึง 110,000 ล้านบาท
แล้วเรื่องราวของ Allbirds มีความเป็นมาน่าสนใจอย่างไร ?
ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 2 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
Allbirds เป็นแบรนด์รองเท้าและเครื่องแต่งกาย ก่อตั้งขึ้นในปี 2016 หรือ 5 ปีที่แล้ว โดยคุณ Tim Brown และคุณ Joey Zwillinger
เริ่มแรก คุณ Tim Brown ซึ่งเป็นนักฟุตบอลทีมชาตินิวซีแลนด์ มีความรู้สึกว่ารองเท้าฟุตบอลที่เขาและเพื่อนร่วมทีมใช้อยู่ประจำ ถูกออกแบบโดยเน้นแฟชั่นสีสันฉูดฉาด และใส่โลโกต่าง ๆ เพื่อโฆษณา มากจนเกินไป
ทำให้เขาต้องการสร้างแบรนด์ใหม่ขึ้นมาเอง เพื่อผลิตรองเท้ากีฬา ที่มีดีไซน์เรียบง่ายและสวมใส่สบาย ตอบโจทย์วัตถุประสงค์การใช้งานหลักจริง ๆ
 
ในช่วงปิดฤดูกาลแข่งขันฟุตบอล เขาได้ใช้เวลาค้นคว้าข้อมูลเกี่ยวกับอุตสาหกรรมรองเท้ากีฬา และพบว่ายังไม่มีบริษัทใด ผลิตรองเท้าวิ่งที่ส่วนบนทำมาจากขนสัตว์ทั้งหมดเลย
ซึ่งคุณ Brown เล็งเห็นว่า ประเทศนิวซีแลนด์มีพื้นฐานอุตสาหกรรมขนสัตว์ที่แข็งแกร่ง โดยมีประชากรแกะมากถึง 27 ล้านตัว และมีมูลค่าส่งออกขนสัตว์สูงเป็นอันดับ 2 ของโลก
จึงเกิดไอเดีย นำเอา “ขนแกะ” คุณภาพดี เหมือนกับที่แบรนด์หรูอย่าง Tom Ford, Giorgio Armani และ Gucci ใช้ตัดชุดสูท มาลองผลิตเป็นรองเท้าวิ่งดูบ้าง
ในปี 2012 คุณ Brown ตัดสินใจแขวนสตั๊ดด้วยวัยเพียง 31 ปี ซึ่งถือว่าค่อนข้างเร็วสำหรับนักฟุตบอลอาชีพ และสมัครเรียนต่อปริญญาโท คณะบริหารธุรกิจ มหาวิทยาลัย London School of Economics เพื่อเตรียมตัวไปประกอบธุรกิจ
หลังจากเรียนจบ เขาก็เริ่มลงมือทำธุรกิจทันที โดยเสนอไอเดียรองเท้าวิ่งขนแกะ จนได้รับเงินทุนจากองค์กรวิจัยอุตสาหกรรมขนสัตว์ของนิวซีแลนด์ ซึ่งทำให้สร้างผลิตภัณฑ์ต้นแบบ ไปจดสิทธิบัตรได้สำเร็จ
ต่อมาในปี 2014 คุณ Brown นำเอารองเท้าขนแกะ ไปทดลองขายบนแพลตฟอร์ม Kickstarter ซึ่งเป็นพื้นที่ตัวกลางให้คนที่มีไอเดียดี ๆ มาขอระดมทุนจากสาธารณะได้
เขาตั้งเป้าหมายยอดเงินระดมทุนไว้ที่ราว 1 ล้านบาท แลกกับการส่งสินค้าให้ผู้สนับสนุน
แต่ปรากฏว่า ผ่านไปเพียง 4 วัน ก็สามารถระดมทุนได้กว่า 4 ล้านบาท ซึ่งทำให้ต้องจัดส่งรองเท้าถึง 1,064 คู่ จนวัสดุการผลิตไม่เพียงพอ
มาถึงตอนนี้ คุณ Brown มั่นใจแล้วว่า ธุรกิจรองเท้าวิ่งขนแกะ มีศักยภาพเติบโตได้ไกล
แต่เนื่องจากเขายังเป็นมือใหม่ จึงอยากได้พาร์ตเนอร์ที่มีประสบการณ์บริหารจัดการผลิตสินค้า มาช่วยขยายกิจการในขั้นต่อไป
ต่อมา เขาได้รู้จักกับคุณ Joey Zwillinger เพราะภรรยาของทั้งคู่เป็นเพื่อนสนิทกัน
โดยคุณ Brown ไปขอคำปรึกษาจากคุณ Zwillinger ซึ่งทำงานอยู่ในภาคการผลิตอุตสาหกรรมเคมี
จนสุดท้าย ได้ชักชวนให้มาร่วมก่อตั้งบริษัทใหม่ด้วยกันเลย
จากนั้น พวกเขาก็เดินทางไปเปิดสำนักงาน ที่เมืองซานฟรานซิสโก ประเทศสหรัฐอเมริกา
โดยตั้งชื่อแบรนด์ว่า “Allbirds”
ซึ่งรู้หรือไม่ว่า ที่มาของคำว่า Allbirds มาจากประวัติศาสตร์ของนิวซีแลนด์ ที่ผู้อพยพกลุ่มแรกเดินทางไปตั้งถิ่นฐาน แล้วในช่วงนั้นไม่พบสัตว์ประเภทอื่นเลยนอกจากนก
Allbirds เริ่มวางขายรองเท้าวิ่งขนแกะรุ่นแรก ชื่อว่า Wool Runners ในปี 2016
โดยมีดีไซน์เรียบง่าย รวมทั้งมีแบบและสีให้เลือกไม่มากนัก ต่างจากแบรนด์อื่น ๆ ที่มีอยู่หลากหลายรุ่น
นอกจากนั้น Allbirds ยังใช้ช่องทางการขายให้กับลูกค้าโดยตรง ผ่านเว็บไซต์และหน้าร้านของตัวเอง ซึ่งล่าสุดมีอยู่ 27 สาขา โดยไม่ได้ขายส่งไปให้ห้างสรรพสินค้าหรือร้านค้าปลีกทั่วไป
ที่เป็นแบบนี้ก็เนื่องจากบริษัทมองว่า หากไม่มีคนกลาง ก็น่าจะทำให้ควบคุมค่าใช้จ่าย และมีความใกล้ชิดกับลูกค้า สามารถเก็บข้อมูลมาพัฒนาผลิตภัณฑ์ได้ดีกว่า
แต่พอเป็นแบบนี้ หลายคนอาจสงสัยว่า Allbirds จะขายได้เยอะแค่ไหน ?
ในระยะหลัง เทรนด์แฟชั่นแนว “Athleisure” ซึ่งหมายถึง การแต่งตัวแนวสบาย ๆ ด้วยแบรนด์เสื้อผ้าหรือรองเท้ากีฬา เป็นที่นิยมในหมู่ผู้บริโภคมากขึ้น
ส่งผลให้รองเท้า Allbirds ที่สวมใส่ได้ในทุกโอกาส ได้รับประโยชน์ไปด้วย
ซึ่งจุดเด่นสำคัญที่สร้างความแตกต่างให้กับแบรนด์ Allbirds 
คือ การใช้วัสดุจากธรรมชาติอย่างขนแกะที่ถูกมองว่าเป็นของจากธรรมชาติ และเป็นมิตรต่อสิ่งแวดล้อม ซึ่งทำให้บุคคลมีชื่อเสียงจากหลายวงการ เลือกซื้อรองเท้าของ Allbirds เพื่อแสดงจุดยืนในเรื่องนี้
ยกตัวอย่างเช่น Larry Page ผู้ร่วมก่อตั้ง Google, Leonardo DiCaprio นักแสดงฮอลลีวูด หรือแม้กระทั่ง Barack Obama อดีตประธานาธิบดีสหรัฐอเมริกา
ด้วยเหตุนี้ มันจึงมีอิทธิพลทำให้แบรนด์ได้รับความสนใจจากกลุ่มคนทั่วไป โดยแทบไม่ต้องโฆษณา
ส่งผลให้ Allbirds ทำยอดขายรองเท้าได้เกิน 1 ล้านคู่ ภายในเวลาเพียง 2 ปี
ผ่านมาถึงปัจจุบัน บริษัทยังมียอดขายเติบโตต่อเนื่อง และมีการขยายประเภทผลิตภัณฑ์ ไปสู่เสื้อผ้าและเครื่องแต่งกายอื่น ๆ เพิ่มเติม โดยสินค้าทั้งหมดนั้นทำมาจากวัสดุธรรมชาติเช่นเดิม
ลองมาดูผลประกอบการของ Allbirds, Inc.
ปี 2019 รายได้ 6,400 ล้านบาท
ปี 2020 รายได้ 7,200 ล้านบาท
ครึ่งแรกของปี 2021 รายได้ 3,900 ล้านบาท
ทั้งนี้ ย้อนไปเมื่อปี 2020 บริษัทได้เปิดระดมทุนรอบ Series E ซึ่งขณะนั้นนักลงทุนประเมินมูลค่าธุรกิจของ Allbirds ไว้อยู่ที่ประมาณ 57,000 ล้านบาท
หลังจากนั้น ในเดือนพฤศจิกายน ปี 2021 บริษัท Allbirds ก็ได้จดทะเบียนเข้าตลาดหลักทรัพย์ NASDAQ
ซึ่งล่าสุด มีมูลค่าตลาดอยู่ที่ราว ๆ 1 แสนล้านบาท
จากเรื่องราวนี้ เราน่าจะได้แง่คิดที่น่าสนใจว่า
แม้ประกอบธุรกิจอยู่ในอุตสาหกรรมที่มีการแข่งขันอย่างดุเดือด
แต่ถ้าพยายามหาจุดเด่นที่แตกต่างให้เจอ ก็อาจทำให้มีฐานลูกค้าที่มั่นคงได้
เหมือนในกรณีของรองเท้าขนแกะ Allbirds ที่ไม่ได้ปรับเปลี่ยนสินค้าตามเทรนด์แฟชั่น แต่ยึดมั่นในความเรียบง่าย และการใช้วัสดุที่เป็นมิตรต่อสิ่งแวดล้อม
ซึ่งเราคงเห็นแล้วว่า ในบางครั้ง การทำอะไรที่เรียบง่าย ไม่ซับซ้อน แต่ใช้งานได้กับทุกสถานการณ์
ก็มีศักยภาพพอที่จะสร้างธุรกิจ ให้มีมูลค่ามาก ระดับแสนล้านได้เหมือนกัน.. 
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 2 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
Spotify - 
Apple Podcasts - 
Soundcloud - 
 
References:
-
-
-